ทำงามหน้า
*อันที่จริงบรรยากาศการลงทุนในเที่ยวนี้ไม่มีอะไรต้องวิตกกังวล จนถึงขนาดไม่มีอันต้องเคาะขวาแต่อย่างใด เพราะสิ่งที่เกิดขึ้นในทุก ๆ วันมีแต่เรื่องเดิม ๆ ไม่มีประเด็นใหม่ที่ช่วยให้รู้สึกสบายใจในระยะยาวเลยสักอย่าง “โมนิก้า” ถึงเห็นตลาดหุ้นไทยแกว่งตัวไปมาในกรอบเดิมเป็นเวลาร่วมเดือน พร้อมกับก่อให้เกิดคำถามขึ้นมาในทันทีว่า ดัชนีจะวิ่งขึ้นไปยืนเหนือ 1,700 จุดได้อย่างไรเจ้าค่ะ
1 พ.ค. 2562

เจาะกระดาน : โมนิก้าและทีมงาน
*อันที่จริงบรรยากาศการลงทุนในเที่ยวนี้ไม่มีอะไรต้องวิตกกังวล จนถึงขนาดไม่มีอันต้องเคาะขวาแต่อย่างใด เพราะสิ่งที่เกิดขึ้นในทุก ๆ วันมีแต่เรื่องเดิม ๆ ไม่มีประเด็นใหม่ที่ช่วยให้รู้สึกสบายใจในระยะยาวเลยสักอย่าง “โมนิก้า” ถึงเห็นตลาดหุ้นไทยแกว่งตัวไปมาในกรอบเดิมเป็นเวลาร่วมเดือน พร้อมกับก่อให้เกิดคำถามขึ้นมาในทันทีว่า ดัชนีจะวิ่งขึ้นไปยืนเหนือ 1,700 จุดได้อย่างไรเจ้าค่ะ
.*ประเด็นเหล่านี้เป็นเรื่องที่เดี๊ยนชี้ขาดได้ในทันทีว่า อย่าไปคาดหวังอะไรถึงขนาดนั้นเลย ! เพราะของมันเห็นกันทนโท่ว่า กำไรไตรมาส 1 ไม่ปังสักเท่าไหร่ ! (ตัวเลขดีกว่าคาดการณ์ แต่น้อยกว่าช่วงเดียวกันของปีก่อน) “โมนิก้า” ถึงเห็นหุ้นจำนวนมากยังขยับเขยื้อนไปไหนไม่ได้ไกล แถมหุ้นบางตัวยังออกอาการ “ทรุดมากกว่าทรง” จึงต้องค่อย ๆ ติดตามข่าวสารกันไปทีละตัวนะจะบอกให้
*เหมือนกับดัชนีวิ่งกลับขึ้นมาปิดที่ระดับ 1,673.52 จุด บวกไป 6.84 จุด ด้วยมูลค่าการซื้อขาย 4.42 หมื่นล้านบาท มันไม่มีอะไรที่ผิดไปจากคาดการณ์สักเท่าไหร่ ! รวมทั้งตัวแปรที่ส่งผลต่อการเคลื่อนไหวยังอิงกับการเคลื่อนไหวของตลาดหุ้นต่างประเทศ ส่งผลให้ภาพของการเล่นหุ้นเที่ยวนี้ยังเป็นลักษณะการเล่นรอบเหมือนเดิมทุกประการ จึงอยากให้แฟนคลับเน้นกลยุทธ์การเล่นสั้นมากเป็นพิเศษพะยะค่ะ
*สำหรับประเด็นร้อน ๆ ที่เกี่ยวข้องกับคนหมู่มากคงเป็นข่าวอื้อฉาวที่เกี่ยวพันกับ VGI ในทางอ้อม หลังบริษัทร่วมทุนชื่อดังที่ทำธุรกิจโลจิสติกส์อย่าง KERRY เริ่มมีมาตรฐานในการให้บริการที่หย่อนยานมากขึ้นเรื่อย ๆ จนมีเสียงร่ำลือจากผู้คนที่ใช้บริการออกมาในทำนอง ไปรษณีย์ไทยกำลังจะแซงหน้าขึ้นไปเป็นผู้ให้บริการที่มีคุณภาพ เดี๊ยนถึงต้องออกมาเม้าท์เรื่องนี้กับเขาหน่อยนะซี
*โดยเฉพาะการแกะสินค้าที่ลูกค้าส่งมาโพสต์โชว์บนโลกออนไลน์ มันเหมือนกับการทำลายอิมเมจของบริษัทลงอย่างรวดเร็ว เพราะผู้ใช้บริการเกิดความไม่ไว้ใจในมาตรฐานในการให้บริการ “โมนิก้า” ถึงไม่แปลกใจที่มีคนมองแวลูของบริษัทนี้ในอนาคตจะลดลงอย่างมีนัยสำคัญ เนื่องจากการแข่งขันในเชิงธุรกิจต้องคงไว้ซึ่งคุณภาพให้ได้ยาวนานที่สุด เรื่องนี้เลยกระทบชิ่งไปยัง “เจ้าสัวคีรี” แบบช่วยไม่ได้เจ้าค่ะ
*อีกรายที่เกี่ยวข้องแบบอ้อม ๆ เพราะเดินด้วย “เกมเงิน เกมหุ้น” คงไม่มีใครร้อนแรงไปกว่า NOBLE เพราะหลายคนมองเป็นเกมที่กูรูในตลาดหุ้นคุ้นเคยเป็นอย่างดี จึงไม่ต้องอธิบายเหตุผลที่ทำให้ราคาหุ้นพุ่งแรงก่อนหน้านี้ แต่ที่ต้องคิดนับจากนี้เป็นต้นไปคงเป็นแรงผลักดันที่จะทำให้ราคาหุ้นไปต่อสวย ๆ หลังจากนี้มีอะไรบ้าง ? ซึ่งอาจทำให้เจ้าสัวต้องมาอธิบายกับเดี๊ยนเป็นการส่วนตัว หลังราคาหุ้นอ่อนตัวลงมาปิดที่ 18.30 บาท ลบไป 0.70 บาท หรือลงไป 3.70% ด้วยมูลค่าการซื้อขาย 38 ล้านบาทนะซี
*ส่วนหุ้นที่มีคนออกหน้าให้แล้วอย่าง TKN กลายเป็นช็อตที่นักเล่นควรติดตามสถานการณ์ด้วยเช่นกัน เพราะเที่ยวนี้ทุกคนเชื่อเหลือเกินว่า คัมแบ็กล้านเปอร์เซ็นต์ ราคาหุ้นถึงทะยานขึ้นมาปิดที่ 10.80 บาท บวกไป 0.40 บาท หรือขึ้นไป 3.85% ด้วยมูลค่าการซื้อขาย 507 ล้านบาท “โมนิก้า” ย่อมมองเป็นช็อตที่เหมาะต่อการ follow buy เพราะเขาพูดกันหนาหูเหลือเกินว่า พ้นจุดต่ำสุดแล้วนะจ๊ะ
*สำหรับรายที่กำลังไปได้สวยอย่าง BGRIM ยังเป็นตัวทีเด็ดที่น้องโมชอบแนะนำทุกครั้งเมื่อมีโอกาส บวกกับเมื่อเห็นโปรเจกต์ที่มีอยู่ในมือเป็นใบเบิกทางสำคัญด้วยแล้ว “โมนิก้า” ถึงมองการวิ่งขึ้นมาปิดที่ระดับ 33.75 บาท บวกไป 1.50 บาท หรือขึ้นไป 4.65% ด้วยมูลค่าการซื้อขาย 1.05 พันล้านบาท น่าจะเป็นเพียงจุดเริ่มต้นของการสร้างฐานใหม่ที่สูงขึ้นกว่าเดิม งานนี้บอกได้คำเดียวว่า ลุยโลด เพราะเชื่อฝีมือของคุณพี่ “ปรียนาถ” เจ้าค่ะ
*อีกรายที่น่าจับตาสุด ๆ เพราะมีเรื่องให้เม้าท์ถึงมากมายอย่าง PRM กลายเป็นช็อตที่สร้างความประหลาดใจให้กับ “โมนิก้า” อย่างที่ไม่เคยเป็นมาก่อน หลังเห็นราคาหุ้นเปิดกระโดดตั้งแต่เปิดเทรด ก่อนจะปิดไปที่ระดับ 7.60 บาท บวกไป 0.30 บาท หรือขึ้นไป 4.11% ด้วยมูลค่าการซื้อขาย 278 ล้านบาท เดี๊ยนเลยไม่รู้จะเอาคำอธิบายเรื่องไหนมาบอกเล่า จึงขอปล่อยให้เป็นไปตามกาลเวลาเพื่อเป็นการพิสูจน์เรื่องทั้งหมดที่เกิดขึ้นนะคะ
*ส่วนรายที่พิสูจน์ให้เห็นหมดไส้หมดพุงไปแล้วหลายตัว “โมนิก้า” คงพุ่งเป้าไปยังหุ้นในตลาด mai  เพื่อทำให้นักเล่นได้เห็นว่า มีนักเล่นขาใหญ่เข้ามาเป็นเจ้ามือจำนวนมากจริง ๆ สภาพของหุ้นถึงสะบักสะบอมจนดูไม่ได้ และล่าสุดดูเหมือนจะเป็นคิวของ CHAYO โดนทุบแบบไม่ไว้หน้าเฮีย “สุขสันต์” เพื่อให้ไปพบกับแมงเม่าเลยแบบนี้ เดี๊ยนถึงหวั่นใจเหลือเกินว่า การลงมาปิดที่ 4.08 บาท ลบไป 0.78 บาท หรือลงไป 16% ด้วยมูลค่าการซื้อขาย 237 ล้านบาท อาจไม่ใช่จุดต่ำสุดของการเล่นเที่ยวนี้..ไม่เชื่อลองไปถามโบรกเกอร์ที่เสนอหน้าเชียร์กันอุตลุดก่อนหน้านี้สิ !
 